**Vorfundur í Gammadeild, Nauthóli 31. maí 2021**

Sannkallaðir fagnaðarfundir áttu sér stað á Nauthóli 31. maí síðastliðinn þegar Gammasystur gátu loks hist í eigin persónu eftir langa bið. Mæting var með besta móti en á fundinn mættu 33 Gammakonur og einn gestur. Starfsárið hefur einkennst af fjarfundum og þrátt fyrir að þeir hafi verið ágætir til síns brúks og jafnvel veitt sumum aukin tækifæri til þátttöku, þá söknuðu Gammakonur þess að hittast í sama rými. Þemu fundarins voru vorið, sumarkoma, samvera, tónlist, gleði og birta. Féllu þau í góðan jarðveg og sköpuðu sólargeislarnir sem flæddu inn um gluggana réttu stemninguna.

Fundurinn hófst klukkan 18:30 á fordrykk og boðið var upp á freyðivín og gos. Eftir létt spjall og skál var dregið í sæti og skapaði það ánægjulega eftirvæntingu. Formaður deildarinnar hafði útbúið fallega miða með ýmist einni, tveimur, þremur eða fjórum rósum sem gáfu til kynna hvar viðkomandi ætti að sitja og úr varð skemmtileg sætablanda. Því næst setti Edda Pétursdóttir, formaður, fundinn á hefðbundinn máta með því að kveikja á kertum vináttu, trúmennsku og hjálpsemi.

Boðið var upp á dásamlegan tónlistarflutning með nafnlausum dúetti Sæbjargar og Nonna, en þau eru skólasystkini úr Listaháskólanum og eru enn að leita að nafni á dúettinn. Sæbjörg söng eins og engill og Nonni lék listilega undir á gítar og lagði Sæbjörgu lið með bakraddasöng. Þau fluttu nokkur þekkt lög og voru klöppuð upp í aukalag.

Í aðalrétt var boðið upp á dýrindis kjúklingasalat og fundargerð síðasta fundar lesin. Sigríður Jónsdóttir, alla jafna kölluð Sirrí, var með orð til umhugsunar. Hún fjallaði um vináttuna og sagði það vera eitt af merkingarbærustu orðum íslenskrar tungu. Við í Delta Kappa Gamma kveikjum á kerti vináttunnar sem er okkar leiðarljós og sýnum þar í verki hve mikils við metum hana. Enginn veit hvað átt hefur fyrr en misst hefur og hafði Sirrí undanfarið misst tvær kærar vinkonur. Hún sagðist þakklát fyrir minningarnar en saknaði þeirra. Andstæða við vináttu er óvinátta, ofbeldi og hatur. Hvernig getum við unnið gegn því? Sirrí lagði til að við tækjum okkur tíma til að tala við börnin okkar, barnabörn og svo framvegis um vináttuna. Hún spurði: „Vill einhver meiða vin sinn?“ Oft vantar upp á að foreldrar gefi sér tíma til að ræða stóru málin. Við lok leiftursins talaði Sirrí um að bjartari tímar væru loks framundan. Hún lagði til að við ræktuðum vináttuna eins og börnin okkar og blómin. Lokaorðin voru: „Höldum út í vorið góða grænt og hlýtt.“

Eftir dynjandi lófatak var borinn fram eftirréttur sem var frískandi sítrónubaka með rjóma og berjum. Því næst var hressandi samsöngur og stýrði Hildur Jóhannesdóttir honum röggsamlega og lék undir á píanó. Að honum loknum afhenti formaður henni afmæliskort og las upp ljóðið sem valið var við tilefnið. Hildur fagnaði sextugsafmæli fyrr á árinu sem þá var minnst í netheimum líkt og gert var með önnur afmæli Gammakvenna á tímabilinu. Því næst kallaði formaður upp Ingibjörgu Einarsdóttur sem hlaut á dögunum nafnbótina Dugnaðarforkur Heimilis og skóla fyrir dugnað sinn og elju við að efla læsi grunnskólanema í gegnum Stóru og Litlu upplestrarkeppnina. Stóra upplestrarkeppnin hlaut einnig við það tækifæri Foreldraverðlaun Heimilis og skóla árið 2021 en verkefnið hefur verið starfrækt síðastliðin 25 ár við góðan orðstír en nú er komið að tímamótum þegar keppnin færist alfarið yfir til sveitarfélaganna. Ingibjörg tók við rósum og árnaðaróskum frá Gammadeild við þetta tækifæri og fór með þakkarorð.

Þegar kom að því að slökkva á kertum og kveðjast minntist Edda formaður þess að kvöldið hefði verið tileinkað samveru og að fá að tala saman í nánd. Það markmið náðist sannarlega og óhætt er að segja að Gammakonur hafi haldið heim á leið með sól í hjarta og sinni.

*Fundargerð ritaði Hrefna Sigurjónsdóttir.*